b"\n_START_ARTICLE_\nPiscataway\n_START_SECTION_\nLocalitzaci\xc3\xb3\n_START_PARAGRAPH_\nVivien als marges del riu Potomac i al marge esquerre de la badia de Chesapeake, a l'actual Maryland.\n_START_SECTION_\nDemografia\n_START_PARAGRAPH_\nEl 1765 nom\xc3\xa9s en quedaven 150 indis. El 1980 restaven 400 juntament amb els nanticoke a Maryland (anomenada Cedarville band, als comtats de Prince George i Charles). Segons el cens dels EUA del 2000, hi havia 932 piscataway purs, 16 barrejats amb altres tribus, 452 barrejats amb altres races i 43 barrejats amb altres races i altres tribus. En total. 1.443 individus.\n_START_SECTION_\nCostums\n_START_PARAGRAPH_\nRelacionats ling\xc3\xbc\xc3\xadsticament i cultural amb els lenape i nanticoke, hom creu que llur subsist\xc3\xa8ncia es basava principalment en l'abundant varietat de cacera de la zona i de les aus. Empraven arcs i fletxes i llances per a ca\xc3\xa7ar. Vivien en refugis de forma ovalada, molt semblants als que usaven les tribus algonquines dels voltants, la cultura dels quals era molt semblant a la seva. Tenien quatre ciutats: Catawissa, Conejoholo, Conoytown i Kittamaaquindi.\n_START_SECTION_\nHist\xc3\xb2ria\n_START_PARAGRAPH_\nContactaren amb els brit\xc3\xa0nics cap al 1600, i eren una confederaci\xc3\xb3 de tribus relacionada amb els pamunkey i mattaponi, de la confederaci\xc3\xb3 powhatan. El 1660 els colons reconegueren com a rei el seu cap Quokonassauni. Foren arrasats pels conestoga durant el segle XVII, aix\xc3\xad com per la Confederaci\xc3\xb3 iroquesa, i llur r\xc3\xa0pida decad\xc3\xa8ncia els va obligar a abandonar el riu Potomac i Pennsilv\xc3\xa0nia. Aleshores van emigrar gradualment cap al riu Susquehanna, i cap al 1765 foren sotmesos pels iroquesos i estesos pel sud de Nova York fins a Maryland. M\xc3\xa9s tard es van moure cap a l'oest, amb els mahican i els lenape, i entraren a formar part d'aquestes tribus. A comen\xc3\xa7aments del segle XX, la fam\xc3\xadlia Tayac va lluitar pel reconeixement de la tribu, i un d'ells, Billy Tayac, fou membre de l\xe2\x80\x99AIM. El 1981 van dur a l'ONU la defensa del seu cementiri de Moyoane"